Poprava Oleksandra Macijevského

Poprava Oleksandra Ihorovyča Macijevského bola nezákonná poprava ukrajinského vojnového zajatca a vojnový zločin ruských vojakov alebo žoldnierov z Wagnerovej skupiny, ku ktorému došlo 30. decembra 2022 na Ukrajine počas ruskej invázie na Ukrajinu v priebehu bitky pri Bachmute. Video z Macijevského popravy sa objavilo okolo 6. marca 2023 a ukazuje neozbrojeného vojaka ​​fajčiaceho cigaretu. Po vyslovení hesla „Slava Ukrajini“ () naňho okolití ruskí vojaci spustia paľbu samočinnými zbraňami.

Popravený Oleksandr Ihorovyč Macijevskyj (; * 10. máj 1980 – † 30. december 2022) bol ukrajinský vojak, príslušník 119. černihivskej obrannej brigády Pozemných síl Ukrajiny.

 Poprava 
Macijevského spolubojovníci zo síl územnej obrany oznámili, že jeho skupina čítajúca troch ďalších vojakov sa stratila 30. decembra 2022 po neúspešnom protiútoku na predmestí Soledaru. Dňa 6. marca 2023 sa objavilo 12-sekundové video zobrazujúce neidentifikovaného vojaka v ukrajinskej uniforme, ktorý stojí v plytkej priekope v lese bez zbraní a fajčí cigaretu. Keď muž vysloví po otázke ruských vojakov heslo „Slava Ukrajini“ (), spustia naňho v hneve ruskí vojaci paľbu samočinnými zbraňami a vidno, ako zastrelený padá k zemi. Hlasy na videu po rusky kričia: „Skap, sviňa!“

 Identita 

Dobrovoľníci spravodajských služieb s otvoreným zdrojom navrhli viac ako šesť mien. Dňa 7. marca bol vojak ukrajinskými predstaviteľmi identifikovaný ako Tymofij Mykolajovyč Šadura (,  alebo ; * 7. január 1982 — † po 3. februári 2023) z 30. samostatnej mechanizovanej brigády, ktorý bol od 3. februára nezvestný neďaleko osady Zalizňanske v Soledarskej mestskej hromade. Neskôr bol muž z videa miestnym starostom, rodinou a inými osobami rozoznaný ako vojak nasadený v Bachmute menom Oleksandr Ihorovyč Macjievskyj, ktorý bol nezvestný od novembra 2022. Macijevského mŕtve telo, so stopami po devastačných zraneniach, bolo odovzdané ukrajinskej strane pri výmene zajatcov v januári 2023. Do februára bolo vrátené príbuzným a aktuálne je pochované v Nižyne, kde pracoval ako elektrikár. 

Dňa 10. marca bola táto informácia potvrdená ukrajinskou vládou.
 Reakcie 
Ukrajinskí predstavitelia rýchlo zareagovali a požadovali identifikáciu páchateľov, vyšetrovanie Medzinárodným trestným súdom a spravodlivosť pre obeť.V pondelok 6. marca prezident Zelenskyj zverejnil video odsudzujúce zločin.

Hlavné vyšetrovacie oddelenie Bezpečnostnej služby Ukrajiny začalo 6. marca trestné stíhanie kvôli videu, na ktorom je Rusmi zastrelený ukrajinský vojak.

Andrij Kostin, generálny prokurátor Ukrajiny, oznámil začatie trestného stíhania za porušenie vojnových zákonov a dodal: „Aj vojna má svoje vlastné zákony [...] Existujú pravidlá medzinárodného práva, ktoré ruský zločinecký režim systematicky ignoruje. Ale skôr či neskôr príde trest.“

Ukrajinský minister zahraničných vecí Dmytro Kuleba vyzval na okamžité vyšetrenie zločinu Medzinárodný trestný súd (ICC) a zdôraznil, že je nevyhnutné, aby ho prokurátor Karim Khan vyšetril. Podľa Kulebu je video ďalším dôkazom, že táto vojna je genocídna.

Komisár Verchovnej rady pre ľudské práva Dmytro Lubinec zdôraznil, že cieľom Ukrajiny, ako aj celého demokratického sveta, je postaviť Rusko pred súd.

Parlamentná frakcia prezidentskej strany Sluha národa oznámila, že po objasnení všetkých okolností a identifikácii mŕtveho pošle výzvu prezidentovi Volodymyrovi Zelenskému, aby vojakovi posmrtne udelil titul Hrdina Ukrajiny.

Rusko popravu verejne neodsúdilo a stále popiera akékoľvek vojnové zločiny. 

Dňa 12. marca 2023 prezident Zelenskyj udelil Macijevskému titul Hrdina Ukrajiny, keď na Twitteri napísal: „Ukrajinský bojovník. Muž, ktorý bude známy a navždy v pamäti. Za jeho statočnosť, za dôveru v Ukrajinu a za jeho ‚Sláva Ukrajine‘.“

V apríli toho istého roka nechala Verchovna rada Ukrajiny na jednu zo svojich budov vytvoriť mural Oleksandra Macijevského podľa snímky z videa jeho popravy. Veľkorozmerná maľba na fasáde budovy na Bankovej ulici 6 () v Kyjeve je venovaná pocte všetkým bojovníkom, ktorí zahynuli v Rusko-ukrajinskej vojne pri hájení nezávislosti a územnej integrity Ukrajiny. Dielo vytvoril francúzsky umelec Christian Guemy, známy pod pseudonymom C215.

 Referencie 

 Pozri aj 

 Chronológia udalostí ruskej invázie na Ukrajinu, marec 2023

 Zdroj 



Kategória:Vojnové zločiny
Kategória:Rusko-ukrajinská vojna
Kategória:Osobnosti rusko-ukrajinskej vojny
Kategória:Donecká oblasť